# מבל נקי

**פרויקט הגמר במב"ל –**

**אל המנחה האקדמי**

**ד"ר דורון נבות**

**מירב צפרי-אודיז**

**דצמבר 2019**

אנו מודים לך על הסכמתך להנחות את המשתתפים במחזור מ"ז של המכללה לבטחון לאומי (מב"ל) בכתיבת פרויקט הגמר. במסמך זה מובאים בתמצית מהותו של פרויקט הגמר, ומספר כללים ודגשים שהעברנו למשתתפים לכתיבת הפרויקט. מטרת המסמך הינה לסייע להנחייתך, כך שתהלום ככל שניתן את העקרונות המנחים לפרויקט הגמר שהעברנו למשתתפים. כפי שפרופ' יוסי בן-ארצי ואנוכי כתבנו גם למשתתפים, עליהם להחליט בשיתוף איתך מה תהיה שיטת החקירה והכתיבה. הבהרנו כי את/ה תלוו את התהליך מראשיתו ועד סופו, ותמליצו על מתן הציון לעבודה, ומשום כך יש להתייחס להערותיכם ולהמלצותיכם ולהתחשב בהן כמקובל במערכת האקדמית.

**מהו הפג''מ?**

פרויקט גמר מחקרי הינו דרישה להשלמת *התואר השני בביה''ס למדעי המדינה* במסלול **ללא** עבודת גמר מחקרית ['תיזה' למ''א], ודרישה של המב''ל להשלמת הדרישות לקבלת *תעודת בוגר/ת מב''ל*. הפג''מ מבוצע ע"י משתתפי מב''ל (בצוותים של עד 3 משתתפים לכל פרויקט גמר). משקל העבודה הינו 20% מהציון הסופי בשתי התעודות הנזכרות. הפרויקט מלווה על ידך, כמנחה אקדמי, ועל ידי אחד ממדריכי מב''ל. תפקידו של המדריך הוא להבטיח עמידה בלוח הזמנים וללוות את הכנת הפג''מ בכלל היבטיו. ועדת הפג''מ המורכבת מהיועצים האקדמיים של המב''ל, מהמדריכה הראשית (מד"רית) במב''ל, וממפקד המכללות מאשרת את הרכבי הצוות, את נושאי הפרויקט ואת הציון הסופי.

הפרויקט נועד לאפשר לימוד סינרגטי של תופעה בעלת מספר היבטים הקשורה בביטחון הלאומי. אנו מקווים כי לשם ניתוח היבטים אלה ידרשו מספר גישות– אותם המשתתפים בפרויקט יביאו יחד אתך. בחלקי המבוא והסיכום/דיון העבודה משותפת לצוות, ובחלקה כתיבה אינדיבידואלית שתאפשר להעריך את תרומתם הדיפרנציאלית של כל משתתף/ת בפרויקט. היקף העבודה הוא כסמינריון מורחב [ 8000-9000 מילים].

**מטרה ושיטה**

מטרת הפג''מ הינה להכשיר את המסיימים לכתוב עבודה מקורית, אישית ועצמאית, על פי כללי המחקר האקדמיים המותאמת לתחומי הביטחון הלאומי ותחומי עיסוקם של המשתתפים. הכותבים נדרשים לנסח שאלת מחקר או סוגיה שתשמש נקודת מוצא לעבודה ותנחה את כיוון החקירה או הבדיקה שתבוצע במהלכה.

העבודה תתבסס על חומר מדעי שפורסם בתחום, על חומרים מקוריים שנאספו על ידי הכותבים, על ניתוח נתונים גלויים או נתונים שנוצרו בשיטה סטטיסטית או אחרת, על ראיונות, מחקר שדה ונסיון עבר בתפקידים שונים.

**מבנה פרויקט הגמר**

פרויקט הגמר כולל מספר חלקים והוא יוגש בסדר המקובל בעבודה מחקרית אקדמית.

* שער
* הקדמה
* תקציר
* תוכן העניינים
* מבוא
* סקירת ספרות ומסגרת מושגית/תיאורטית
* רקע אמפירי
* ממצאים
* דיון וסיכום
* רשימת מקורות
* נספחים

כל חלק נפתח בעמוד חדש.

כחלק מתהליך הכנת הפג"מ על המשתתפים להגיש הצעת מחקר, בהיקף של חמישה עמודים. ההצעה דומה במרכיביה למבוא של הפג"מ (ראה/י נספח, לשימושך), ועל המשתתפים להגיש אותה אלייך. על כן, עליהם לברר אתך לגבי דגשים, אם יש כאלה, ולפעול בהתאם להנחיותיך. אף כי המנחה האקדמי יכול להציג דגשים, ככלל, הצעת המחקר כוללת רקע תיאורטי, מטרת הפג"מ, חשיבותו ותרומתו הפוטנציאלית, מסגרת מושגית בסיסית, מקורות אפשריים ופרקי הפג"מ. לאחר אישורך על המשתתפים להעביר את ההצעה למדריך המלווה, אשר יגיש אותה לאישור סופי של ועדת הפג"מ.

**אבני דרך מרכזיות לפרויקט הגמר**

הגשת הצעת המחקר לוועדת פרויקט הגמר לאחר שקיבלה את אישורך צריכה להיעשות עד ה 20 בינואר 2020.

הצגת דו"ח התקדמות ע"י המשתתפים למדריך המלווה תעשה עד ה 2 באפריל 2020.

בין התאריכים 3-4 במאי 2020 הצוות יציג למליאת המב"ל את טיוטת העבודה ויקבל הערות והצעות לשיפור במידת הצורך.

העבודות הסופיות צריכות להיות מוגשות עד ל 3 ביוני 2020, והמשוב והציון ינתנו עד ל 1 ביולי 2020.

בכל מקרה של בעיה או ספק ניתן לפנות אל אחד מאיתנו:

ד"ר דורון נבות, מרכז אקדמי, אוניברסיטת חיפה (doronnavot@013.net, 0544-547474)

מירב צפרי-אודיז, המדריכה הראשית (merav@mail.gov.il, 050-6292856)

**נספח: המבוא**

בפרק זה מציגים את נושא העבודה, מטרתה, את השאלה או הסוגיה הספציפית שמנחה את העבודה, וכן, הצגה תמציתית וקצרה של החלקים השונים, ובפרט, את האופן בו בכוונת המשתתפים לחקור את הסוגיה. מקובל לכתוב את המבוא בשלבים שונים של העבודה לפני שהוא מתגבש בצורתו הסופית. כתיבת המבוא בראשונה נועדה למשתתפים – היא מהווה עבורם מצפן שמסייע להם לשמור על השלד הרעיוני שהציגו בהצעת המחקר: מה בכוונתם לחקור וכיצד. לקראת ההגשה, יתוקן המבוא ויותאם לשינויים שנעשו במהלך החקירה והכתיבה וישמש בעיקר את קוראי העבודה שיבקשו לעמוד על תכניה והמבנה שלה.

על פי רוב כולל המבוא ארבעה חלקים.

* בחלק הראשון מופיעה התייחסות כללית לנושא המחקר, ובכלל זה, פיסקה כללית יותר או דוגמה שממחישה את אקטואליות הסוגיה הנחקרת, והבהרה של מטרתו.
* בחלק השני של המבוא מוצגות סוגיות מחקריות ספציפיות יותר, בהן, שאלת המחקר והשערת המחקר (אם היא קיימת), וכן, המסגרת התיאורטית שבאמצעותה התגבשה השערת המחקר. השערת המחקר, נדגיש, היא התשובה הזמנית של המשתתפים לשאלת המחקר. ניתן להתבונן על איסוף הממצאים כניסיון לבחון האם התשובה הזמנית נכונה או לא.
* בחלק השלישי של המבוא מתואר מערך המחקר. בחלק זה מוצג האופן בו הסוגיה נבחנת בצורה אמפירית (לא בהכרח כמותנית), ובכלל זה, הגדרה ברורה של התופעה הנבחנת. במידה ונכתבת עבודה בסגנון של מדעי החברה, המשתתפים יציגו הגדרה ברורה של הגורם המסביר (בשפה המתודולוגית של מדעי החברה – "המשתנה הבלתי תלוי"), ושל התופעה המוסברת ונבחנת (או כפי שהיא מכונה במדעי החברה "המשתנה התלוי"). כמו כן, המשתתפים מבהירים איזה צעדים מעשיים ננקטו כדי לאסוף ממצאים. לדוגמה, ראיונות עם בכירים, בחינה של מסמכים רשמיים, ניתוח דפי פייסבוק ובחינה של אתרי אינטרנט.
* בחלק הרביעי, בו גם מסתיים המבוא, כותבים המשתתפים בקיצור נמרץ את מה שיוצג בהמשך העבודה. חלק זה מנוסח לרוב בצורה הבא: "מבנה הפרויקט כדלקמן. בפרק הבא נציג את סקירת הספרות, ונראה כי הסוגיה טופלה רק במסגרת גישה תרבותית. בהמשך, נציג...".